Internet Archive ostao bez 500.000 knjiga

Projekat Open Library, koji je sekcija portala “Internet Archive”, preko noći je ostao bez značajnog broja e-knjiga koje su bile dostupne korisnicima širom sveta. Nakon što je američki okružni sud presudio u korist izdavačkih kompanija koje tuže Internet Archive zbog kršenja autorskih prava, organizacija nije imala izbora osim da ukloni pristup ka više od 500.000 knjiga. U obaveštenju na svom sajtu, Internet Archive je ovu odluku nazvao „razornim gubitkom“ i u procesu su žalbe na presudu. Internet arhiv je na svojim stranicama nudio pristup e-knjigama koje je inače nemoguće ili vrlo teško pronaći. Oni tvrde da onlajn pozajmljivanje knjiga nema uticaja na tržište e-knjiga, ili da za sada nema dokaza da utiče. Takođe su naveli da posluju u skladu sa svim savremenim standardima koji sprečavaju neovlašćeno kopiranje i redistribuciju e-knjiga, slično onome što rade i izdavači. Ali, izdavači se sa ovim tvrdnjama ne slažu, pa su podneli pomenutu tužbu, kako bi sudskim putem zabranili pozajmljivanje knjiga koje su u vlasništvu Internet Archive. Osnovan 1996. godine, Internet Archive je možda najpoznatiji po svom “vremeplovu”, Wayback Machine. Sa preko 800 milijardi uskladištenih veb stranica, ova neprofitna usluga vam omogućava da vidite kako se internet menjao tokom decenija. Vremenom je ovaj digitalni arhiv dodao još projekata, čuvajući evidenciju o softveru, igricama, video zapisima i štampanom materijalu.